## Estudiants extutelats per la Generalitat i del col·lectiu gitano accedixen a la universitat gràcies a la reserva de places per a estos grups

*** Huit estudiants extutelats i un estudiant d’ètnia gitana han sol·licitat accedir a estes places addicionals com a compromís a la integració i diversitat
* Cada curs es reserva una plaça per grau i universitat en el sistema universitari públic valencià per a estos dos grups**

La Comissió Gestora de la Prova d’Accés a la Universitat ha dotat, per primera vegada per al curs 2025-2026, una plaça addicional en tots els graus universitaris per a l’estudiantat del col·lectiu gitano que haja participat en el programa Kumpania de la Generalitat. Esta iniciativa s’unix a la mesura similar duta ja a terme en el curs 2024-2025 per als estudiants extutelats per la Generalitat de la qual es van beneficiar 2 estudiants el curs passat.

D’esta manera, en el curs 2025-2026 huit estudiants extutelats i un estudiant gitano han sol·licitat ser admesos en la seua primera opció fent ús d’estes places addicionals per a accedir a la universitat i cursar la carrera que vullguen. Es reserva una plaça addicional per grau i universitat en el sistema universitari públic valencià per a cada col·lectiu.

En concret, dels estudiants extutelats tres estudiaran en la Universitat de València (grau en Medicina, grau en Psicologia i grau en Estudis Anglesos), dos en la Universitat Politècnica de València (grau en Disseny i Tecnologies Creatives i grau en Disseny Arquitectònic d’Interiors), un en la Universitat d’Alacant (grau en Dret), un en la Universitat Miguel Hernández d’Elx (grau en Fisioteràpia) i un en la Universitat Jaume I de Castelló (grau en Medicina). Per la seua part, l’estudiant del col·lectiu gitano estudiarà en la Universitat Miguel Hernández d’Elx (grau en Fisioteràpia).

Esta iniciativa es du a terme gràcies a la col·laboració entre la Conselleria d’Educació, Cultura, Universitats i Ocupació i la Vicepresidència Primera i Conselleria de Servicis Socials, Igualtat i Vivenda que coordinen els mitjans i instruments necessaris per a la seua realització.

L’alumnat d’ètnia gitana que vulga acollir-se a estes places ha d’acreditar la seua participació en el projecte d’integració Kumpania que desenrotlla la Vicepresidència Primera i Conselleria de Servicis Socials, Igualtat i Vivenda.

D’esta manera, es reafirma el compromís del Consell per a articular mesures integradores que tinguen repercussió directa en la millora de la qualitat de vida i de la diversitat.

Fecha: 01/08/2025